The Assassination of Trotsky
<s>The Assassination of Trotsky () je britansko-francusko-italijanski igrani film snimljen 1972. godine u režiji Josepha Loseya.</s><s>Po žanru je mješavina historijskog filma i trilera, i temelji se na istinitim događajima u Meksiku 1940. godine, kada je nekadašnji boljševički revolucionarni i sovjetski komunistički vođa Lav Trocki (čiji lik tumači Richard Burton) pao kao žrtva atentata.</s><s>Radnja započinje tokom prvomajske proslave i prikazuje kako Trocki živi u egzilu  okružen svojim trockističkim sljedbenicima, ali i kako je među njima žena (čiji lik tumači Romy Schneider) koja se sprijatelji sa mladim komunistom Franka Jacksona (čiji lik tumači Alain Delon) ne znajući kako je on u stvari tajni agent koga je sovjetski vođa Staljin poslao kako bi konačno uklonio svog nekadašnjeg suparnika.</s>

<s>Film je snimljen u doba kada su u evropskoj kinematografiji veliku popularnost uživala politički angažirana djela, kao i kada su Trocki i njegove ideje, zahvaljujući Novoj ljevici, nakon dugo vremena postale aktualne u javnosti.</s><s>The Assasination se također mogao pohvaliti i izuzetno impresivnom glumačkom postavom, dok je Losey uživao izuzetan ugled kao režiser.</s><s>Scenarij Nicholasa Mosleya je nastojao uglavnom vjerno prenijeti historijske događaje, iako su iz njega izostavljeni znameniti meksički likovni umjetnici Frida Kahlo i Diego Rivera.</s>

<s>Usprkos toga, The Assassination of Trotsky je nakon premijere dobio porazne kritike te je postao poznat kao jedno od najvećih filmskih razočaranja svog vremena.</s><s>To se najčešće tumačilo izuzetno sporim ritmom, kao i lošim izborom Burtona za naslovnu ulogu.</s><s>Godine 1978. ga je američki kritičar Michael Medved uvrstio u izbor za svoju znamenitu knjigu The Fifty Worst Films of All Time.</s>

<s>Uloge
 Richard Burton : Leon Trotsky
 Alain Delon : Frank Jacson
 Romy Schneider : Gita Samuels
 Valentina Cortese : Natalia Sedowa Trotsky
 Luigi Vannucchi : Ruiz
 Jean Desailly : Alfred Rosmer
 Simone Valère : Marguerite Rosmer
 Duilio Del Prete : Felipe
 Jack Betts :  Lou (kao Hunt Powers)
 Michael Forest : Jim
 Claudio Brook : Roberto
 Joshua Sinclair : Sam
 Giorgio Albertazzi : Komesar</s>

<s>Izvori</s>

<s>Vanjske veze</s>

<s>Britanski filmovi
Francuski filmovi
Italijanski filmovi
Historijski filmovi
Dramski filmovi</s>

